b"\n_START_ARTICLE_\nGamsi\n_START_SECTION_\nZa\xc4\x8detki\n_START_PARAGRAPH_\nZa\xc4\x8detki Gamsov segajo v \xc4\x8dase, ko so trije bratje, Marko, Janko in Tone za\xc4\x8deli prvi\xc4\x8d peti ob spremljavi o\xc4\x8detove kitare. Njihov o\xc4\x8de Janez je bil \xc4\x8dlan ansambla Franca Flereta. Ko so bratje zrasli, so za\xc4\x8deli razmi\xc5\xa1ljati o ansamblu. Po o\xc4\x8detovem zgledu so se lotili igranja na in\xc5\xa1trumente in kmalu je bil ustanovljen Ansambel bratov Omahna, ki je ve\xc4\x8dkrat igral po raznih zabavah, veselicah in porokah._NEWLINE_Na eni od poletnih veselic so se fantje spoznali s takratno popularno skupino Don Juan in se spoprijateljili z dvema \xc4\x8dlanoma iz te skupine, Damirjem Jurakom in Vilijem Bertokom. Pod njunim mentorstvom so posneli skladbo O, Korl, povzeto iz tuje skladbe Oh, Carol, ki so jo fantje posneli z diatoni\xc4\x8dno harmoniko, kar pa je bilo za tisti \xc4\x8das v Sloveniji velika novost._NEWLINE_Nekako v istem \xc4\x8dasu so se fantje preimenovali v Gamse._NEWLINE_Z skladbo O, Korl so se predstavili v takratni oddaji Poglej in zadeni, ki jo je vodil Stojan Auer, ter \xc4\x8dez no\xc4\x8d postali slavni. S to skladbo so se predstavili na slovenski glasbeni sceni. To je bilo leta 1993, in od takrat najprej Gamsi \xc5\xa1tejejo za svoja uradna leta._NEWLINE_Predvsem so dvignili Slovenijo na noge s svojim hitom Hej, hej, ki ga mnogi poznajo kar po refrenu Kdor ne ska\xc4\x8de ni Sloven'c._NEWLINE_Gamsi so prepotovali vso Slovenijo, ve\xc4\x8dkrat so nastopali na Hrva\xc5\xa1kem, v Avstriji, Nem\xc4\x8diji, Italiji in \xc5\xa0vici. Leta 2002 so na svetovnem prvenstvu v nogometu v Ju\xc5\xbeni Koreji igrali doma\xc4\x8de vi\xc5\xbee._NEWLINE_Zaradi te\xc5\xbeav z zdravjem so nastope 2011 za\xc4\x8dasno prekinili in se ob dvajseti obletnici 2013 prilo\xc5\xbenostno zbrali v prvotni zasedbi._NEWLINE_Ustanovni \xc4\x8dlan Marko Omahna je umrl januarja 2019._NEWLINE_Njihovo glasbo ohranjajo Mladi Gamsi, nastali 2010, ki jo vodi \xc5\xbdan Omahna, sin ustanovitelja skupine."